‹‹ልክ እንደ ዶክተር አያና ደግነትን ከሌሎች ሰዎች ሳይጠብቁ የመልካምነት ሐዋርያ ሆኖ መገኘት ለሆነለት መታደል ነው፡፡›› የእንጅባራ ከተማ ነዋሪዎች
“ሕዝቡ አመሥጋኝ ስለሆነ እንጅ ብዙ አልሠራሁም፡፡” ዶክተር አያና ስማቸው
ወጣት ናቸው፤ በ30ዎቹ የዕድሜ ክልል ውስጥም ይገኛሉ። በየዕለታዊ እንቅስቃሴያቸው በሚያከናውኗቸው ማኅበራዊ ተግባራት ማኅበራዊ ተቀባይነታቸው ከፍ ያለ እንደሆነም ይነገራል፤ ዶክተር አያና ስማቸው። ዶክተር አያና በአዊ ብሔረሰብ አስተዳድር እንጅባራ ከተማ ዕውቅ የጥርስ ሐኪም ናቸው። የአንደኛና የሁለተኛ ደረጃ ትምህርታቸውን የተማሩትም በአንክሻ ወረዳ ነው።
የሕክምና ትምህርታቸውን በጂማ ዩኒቨርሲቲ ተምረውም በአዲስ አበባ ጦር ኃይሎች ሆስፒታል በሙያቸው ለአንድ ዓመት ያክል አገልግለዋል። ‹‹ያስተማረኝን ወገኔን በሙያዬ የማገልገል ሙያዊ ኃላፊነት አለብኝ›› በማለት ወደ አደጉበት ቀየ ተመልሰው ማገልገል ከጀመሩ ዓመታትን እንዳስቆጠሩ ነግረውናል። ከዚህ በኋላ ነው እንግዲህ የባለታሪካችን ማኅበራዊ ተቀባይነት እያደገ የመጣው። የእንጅባራ ከተማ ነዋሪዎች እንደነገሩን ከሆነ የሰው ችግር ችግራቸው ነው፤ ከመቀበል መስጠትን፤ እንዲደረግላቸው ሳይሆን ለሰዎች በጎ ማድረግን ይመርጣሉ።ዶክተር አያና በሚያስተዳድሩት የጥርስ ሕክምና ክሊኒክ ገንዘብ ሳይኖራቸው ሕክምና የተደረገላቻው ብዙ ናቸው። ‹‹ከፍትፍቱ ፊቱ…›› እንዲሉ በመስተንግዷቸው ተስፋ ሰንቀው የሚመለሱም በርከት ያሉ እንደሆኑ ይነገራል። የቀዝቃዛው ወላፈን የእንጅባራ ከተማ እድገት እንዲጎመራ እያሳዩት ያለው በጎ ሥራ ሌላኛው ተወዳሽ ተግባር ነው። ከከተማዋ እምብርት እስከ መናኸሪያው መታጠፊያ ድረስ ያለውን የአስፓልት መንገድ አካፋይ በአረንጓዴ ተክሎች አስውበዋል፤ ለዚህም ከ82 ሺህ ብር በላይ አውጥተውበታል።